<classify> WAKATI leo Morogoro ikitimiza wiki moja tangu ishuhudie ajali kubwa ya lori la mafuta kupinduka na kuwaka moto na kusababisha vifo vya watu zaidi ya 89, usiku wa kuamkia jana imeshuhudia vifo vingine vitano vilivyosababishwa na ajali ya barabarani mkoani humo.Wanaume watano wamepoteza maisha na watu wengine 26 kujeruhiwa na kukimbizwa katika Hospitali ya Rufaa ya Mkoa baada ya basi la Safari Njema kugongana na lori mali ya Kampuni ya Alliance One eneo la Oilcom Nanenane katika Barabara Kuu ya Dar es Salaam Morogoro.Ajali hiyo imetokea wiki moja tangu Agosti 10, mwaka huu ilipotokea ajali kubwa ya lori la mafuta na kusababisha vifo hivyo 89 na idadi kubwa ya majeruhi na ajali hiyo imetokea mita cha chache ilipotokea ya Agosti 10.Ajali hiyo ilitokea usiku wa saa saba kuamkia jana ambako basi hilo lenye namba za usajili T212 BXU likitokea Dar es Salaam kwenda mikoani kugongana na lori aina ya Tata lenye namba za usajili T802 BUW.Watu wawili waliokuwa kwenye lori walifariki dunia akiwemo dereva wake, wakati kwenye basi hilo ni watu watatu ambao ni abiria wawili na kondakta wa basi. Kamanda wa Polisi wa Mkoa, Wilboad Mutafungwa alithibitisha kutokea kwa ajali hiyo na kuahidi kutoa taarifa kamili ili kujua chanzo na masuala mengine kuhusu ajali hiyo.  <topic>: KITAIFA 